Joernalis in sop oor ‘rassistiese’ Facebook-inskrywing‘n Skermskoot van Moshoeshoe se uitlating. “Let me remind you that South Africa belongs to Black People and all other racial groups are nothing but aliens,” het Andile Moshoeshoe geskryf. ŉ Skermskoot van die inskrywing het vinnig op sosiale media begin versprei. Yusuf Abramjee, gemeenskapsaktivis, het ook die skermskoot op Twitter geplaas en Moshoeshoe se werkgewer gevra of hulle sy uitlatings goedkeur. Volgens Moshoeshoe se Facebook-profiel werk hy as ŉ senior korrespondent vir die Gagasi FM, ŉ kommersiële radiostasie in KwaZulu-Natal. Moshoeshoe het glo ook in reaksie op sy Facebook-uitlating gesê “the solution is to necklace them as they did to our freedom fighters”. Hy het glo ook na sekere swart mense as “stupid k*****s” verwys. Gagasi FM het in reaksie op Moshoeshoe se uitlating gesê hy is nie voltyds by die stasie aangestel nie en dat hy slegs op vryskutgrondslag inhoud aan die stasie lewer. “Ons distansieer ons van Moshoeshoe se uitlatings. Gagasi FM veroordeel enige haatspraak of diskriminasie.” Volgens die stasie sal hul verhouding met Moshoeshoe hersien en ŉ besluit geneem word wat strook met die maatskappy se waardes. Moshoeshoe het intussen om verskoning gevra vir sy uitlatings. “Dit is met spyt dat ek die stellings wat ek op Facebook gemaak het, terugtrek. Die kommentaar wat op my uitlatings gelewer is, het my laat besef dat sulke sentimente nie geregverdig en opbouend is in ons geliefde demokratiese land nie. Ek vra opreg om verskoning.” Talle sosialemediagebruikers het intussen ook die Menseregtekommissie verwittig van Moshoeshoe se uitlatings.